Nordin kertoo asiasta Kaksplus-lehden sivuilla pitämässään blogissa.

Maria Nordin on naimisissa muusikko Reino Nordinin kanssa. JENNI GÄSTGIVAR

Iholla-sarjastakin tuttu Maria Nordin kertoo Kaksplus-lehden sivuilla pitämässään blogissa taiteilustaan kuukautisveren kanssa.

Nordin oli innostunut eritteestä jo vuonna 1995 taidenäyttelyn myötä.

– Muistan vieläkin vuoden 1995 ARS-näyttelyn. Tulin Helsinkiin käymään isäni luona ja menimme Ateneumiin. Tehosekoittimessa ja pesukoneessa pyörivä kuukautisveri- ja spermaseos herätti ajatuksia, Nordin kirjoittaa.

Nordin kertoo aina suhtautuneensa ”kompleksisesti” kaikkeen visuaaliseen. Hän haaveili muinoin taiteilijan ammatista, mutta urapolku vei toisaalle.

– Mutta silti koen itseni taiteilijana. Näen elämäni taideteoksena.Mutta joskus minun on pakko vieläkin taiteilla ihan konkreettisesti. Väritän lasten värityskirjoista loppuun kuvat, jotka ovat jääneet puolitiehen. En yleensä näytä töitäni kenellekään. Nautin taiteen ideasta enemmän kuin itse tuotoksesta.

Maria Nordinilla on puolisonsa, muusikko Reino Nordinin kanssa kaksi lasta. Kun Maria oli saanut esikoisensa, hän ryhtyi käyttämään kuukautisten aikaan kuukuppia.

– Kuukupin käyttö on parantanut suhdettani kuukautisiin. Käsittelen kuukautisverta ylpeänä, kippaan täyden kupillisen ja ihailen punaisia marmorikuvioita, jotka se synnyttää valkoista posliinia vasten.

Nordin onkin maalannut omalla kuukautisverellään.

– Silloin tällöin kastan pensselin kuukuppiin. Yleensä maalaan omakuvan tai oman logoni. Syksyllä kirjoitin kuukautisverellä rakkaudentunnustuksen Donald Trumpille, joka lausui hölmöjä kuukautisista.

Nordin on lisännyt Instagram-sivulleen sekä blogiinsa kuvan pääsiäismunasta, joka on maalattu kuukautisverellä.

– Kuukautisverellä maalatussa pääsiäismunassa on juuri sopivasti ulottuvuuksia. Ja todellakin aion syödä tuon munan.

Blogikirjoituksesta uutisoi myös MTV.